
			Para Rosalía Marcos Gallego, o meu Brelo. 


			

	    

	 	
	    
             


			O camiño dos Liñariños

	    	

			Capítulo 1 


			 


			UNHA néboa mesta arrodeou, silandeira, a cadeira de pedra do seu pai. Mais non era unha néboa fría, como tantas veces, senón garimosa e tépeda, lembranza dun baño no caldeiro de auga morna quentada na lareira. A néboa subiu polos brazos de pedra, cara ao respaldo duro, orientado ao sur, vixía das Terras Outas na soidade, e empezou a transformarse. Ascendeu en fíos que danzaron a música do vento, cimbraron baixo das estrelas, e trocaron en bocas de serpes que atacaron o pescozo do Brindeiro. Encomezou entón a asfixia, a morneza virou nun frío mordente, igual que a auga do río no mes de xaneiro. Frío e afogo… Selmo acordou de súpeto, cun berro a nacer no fondo da gorxa, e axotou o aire para esvaer a néboa. Mais non viu nada, só a suor nas mans logo de pasalas pola fronte e decatarse de que aquel pesadelo viña inquedalo había varias noites. Tremeu. A fogueira que ardera toda a noite na lareira da palloza, e que debuxaba sinistras sombras nas paredes, non conseguira escorrentar a friaxe da néboa que mandaba río arriba a Bruxa dos Broncedos, e agora convertérase nun remol fumegante que Selmo, levantándose e limpando unha lagaña, adurmiñado, removeu e avivou con xestas secas e unhas febles pólas de aciñeira. 


			Verteu auga dunha cántara nunha almofía de barro e lavou a face, o pescozo e os longos cabelos castaños con enerxía. Xa despexado, sentou outravolta no xácigo, tentando non facer ruído, aproveitando a luz da fogueira, pois aínda o canto do Brelo non convocara os primeiros raios de sol tralos cumes das Terras Outas dos arxinas. Selmo moveuse lentamente, non quería espertar a súa avoa Locea, a Xida da aldea, que durmía preto del, revolvéndose a cada pouco riba da palla do xácigo. Selmo vestiu o calzón de pel, as polainas e unha camisa longa e grosa de estopa que atou ao van cun cinto de coiro. Logo puxo as botas e un abrigo de la ao que chamaban xagum. Colleu o fol, pousado ao pé do xácigo, onde gardaba algunhas das súas pertenzas, como lazos, anzois ou unha tirafonda agasallo da avoa. 


			O rapaz avanzou con sixilo pola sala circular. Achegouse á arca de madeira, escurecida polo fume de rebolo, e aprovisionouse cunha boa codela de pan centeo, unha xenerosa presada de abelás e un anaco de queixo de cabra que envolveu nun pano de liño, xunto cun tallo de chacina de porco. Deseguida almorzou queixo e unha cunca de leite.  


			Abrigouse ben coa xagum e saíu á porta da palloza, agachándose para non golpear a cabeza na madeira do lintel. Pasou a man polos beizos, onde se lle debuxaban uns bigotes brancos do leite. Fóra a néboa era mesta e imperaba a calma entre as pallozas da aldea. Chegáballe o fragor do río Rugando embaixo, como unha escumosa lingua a lamber os pés dos ameneiros, e ollou para o Pico de Brío, enriba da aldea, invisible tocando o ceo, onde seu pai gardaba o Brindo. Mais non puido ver nada, o Brelo apenas espertara un fráxil roibén no leste e a néboa seguía a ser un mesto pano de liño que os ollos escrutadores do mozo arxina non podían traspasar. 


			—¡Lombán! –chamou Selmo con autoridade. 


			Un corricar lizgairo delatou a carreira do seu lobo albino. A Lombán atopárano uns cazadores da aldea unha primavera mentres cazaban coellos. Ficaba deitado e xemendo nun xestedo, cun anaco de frecha espetado nunha pata traseira. Os cazadores déranllo como agasallo a Selmo, fillo do gardián do Brindo, ao cumprir os dez anos, unha vez sandou da ferida grazas aos sabios coidados da Xida da aldea, e desde aquela, ía xa para os tres anos, Lombán era o irmán que non podería ter, pois a nai de Selmo morrera ao nacer el, e seu pai, como gardián do Brindo, non podía volver casar pola lei dos arxinas. 


			—¡Ola, Lombán, meu amigo! ¿Non podías esperarme antes de corricar fóra da palloza? ¿Tamén te inqueda esta néboa? –faloulle Selmo ao lobo albino mentres o acariñaba–. ¡Teño algo para ti, bulebule! –díxolle ao ouvido, e ofreceulle frangullas de comida na man. Lombán lambeulla con degoiro. Despois o lobo bebeu dun pequeno maseiro, preto da entrada da palloza, que recollía a auga da chuvia, e comezou a pular de ledicia ao redor de Selmo, poñéndolle as poderosas poutas nos ombros.  


			—¡Imos, prosmeiro, agora non podemos xogar! ¡Hoxe temos que arranxar a cabana do liñar! 


			Selmo colleu a machada, o arco de teixo, e colgou a alxaba ao ombro. 


			Lombán ouveoulles ás fragas que arrodeaban a aldea e saíron dela pola porta que fendía a muralla de protección, onde non había vixías. Non facía falta. Seu pai gardaba o sono e a vixilia dos arxinas desde o Pico de Brío. Un carreiro estreito e costento descendía ata o Rugando, adentrándose como un cobregón entre os toxos e as uces. Ao deixar a aldea ás costas, Selmo detívose un intre, xusto para contemplar como o canto do Brelo prendera rechamantes escintileos nos cumes das serras, espertando nas silveiras os chíos dos paxaros que saudaban as primeiras luces nas Terras Outas. Selmo e Lombán reemprenderon o camiño, amodo, pois a néboa sementaba de atrancos o carreiro e os espiños e os toxos marcábanlles a fronteira da que non debían desviarse. Andaron un bo intre ata que o bruído do Rugando asolagou a braña, medrado e fachendoso, farto polas innumerables fervenzas, pincheiras e fontegallos que o mantiñan desde os tesos e as devesas, as taras e as bouzas, e continuaron entre bidueiros e abeleiras ata chegar a unha ponte de madeira, á que os arxinas chamaban a Ponte da Figal, e que estaba construída con dúas longas trabes de carballo paralelas e unidas por chanzos esvaradíos cubertos de mofo e lique. Selmo cruzou o Rugando, con Lombán de guía, pois aínda que o rapaz gardaba na memoria cada relanzo do carreiro, a néboa era tan pecha que apenas deixaba ver con claridade máis aló de catro ou cinco pasos, polo que Selmo embelecaba a miúdo nalgunha pedra solta ou nunha raíz que abrollaba do chan como o espiñazo dun animal e debía empregar a súa habelencia de cazador arxina para non dar coas costas nas lastras molladas. Trala Ponte da Figal, desviándose un pouco ao norte, principiaba o camiño dos Liñariños, que ascendía abruptamente entre a bouza. Selmo desexou que o coitado sol da primavera que agora comezaba desfixese aquela néboa que a Bruxa dos Broncedos lles enviaba aos arxinas para que aterecesen nas pallozas, nunha evidencia máis da súa envexa polo sol e os ceos limpos e azuis das Terras Outas. As Xidas mantiñan as brétemas lonxe, mandándoas empozar no sur. Mais non podían cando a carraxe da Bruxa era moi grande ou algún engano lle rondaba pola cabeza. Por iso o sono de Selmo fora intranquilo e ía canso, cunha febleza preguiceira pousada nos brazos e nas pernas que facía a ascensión lenta e pesada. Só cando a néboa despexase, o seu corazón pararía de petar, pois mentres subía pola costa, un xeito de inquedanza bulía no seu interior, como un mal agoiro. 


			O camiño dos Liñariños era agora tan empinado que ata Lombán botaba a lingua fóra co esforzo. A néboa non daba despexado e pequenos fíos subían empurrados polo vento, lambéndolles as costas cara ao liñar. Á fin, cansos, chegaron. Os Liñariños ficaban bretemosos, e as gotas de orballo escintilaban nas plantas abaladas pola airexa e os flocos de néboa que pasaban veloces coma gatafornelas. O arxina contemplou os tesos esvaecidos onde se recollía o liño no cimo do monte. Nos Liñariños nacía o liño máis resistente para as roupas e máis fermoso para os enxovais. Escoitou daquela o canto do cuco ecoando polos tesos, e sorriu, pois comera forte antes de saír. Se o canto do cuco sorprendía a un arxina co bandullo baleiro, aquilo era un agoiro de escaseza para todo o ano. 


			Selmo achegouse á ourela do liñar, onde o monte caía picafondo nunha altura de vertixe. Divisou feblemente un anaco do carreiro polo que subiran, mais a néboa non lle permitía ver o Rugando nin moito menos a aldea de Cido, que Selmo imaxinaba a gardar o paso do río e o camiño dos Ameneiros. Ollou ao sur e logo ao oeste, cara á aldea de Vilar. Todo ficaba soterrado baixo dun manto branco. Só infindamente lonxe, ao norte, sobresaían por riba da brétema as neves da Devesa da Rogueira, como pequenas manchas brancas na pel dunha vaca, fronteira natural coas terras dos veciños alobri e remate das Terras Outas dos arxinas. Selmo intentou buscar daquela co corazón altivo o Pico de Brío, ao agarimo do que levantaran os devanceiros a aldea de Cido. Mais non vía ao seu pai, que era o que el anceiaba, aínda que fose de lonxe entre a néboa, ou como outras veces, en curtas visitas para levarlle un cesto cheo de comida, ou como cando unha Xida o substituía e baixaba esporadicamente á aldea a xogar con el, cun agasallo na man. Non o viu e desexábao con todas as súas forzas, porque seu pai era o gardián do Brindo dos arxinas, o corno que ecoaba en todas as Terras Outas a un golpe dos seus pulmóns e facía que os guerreiros se armasen e ninguén os collese por sorpresa. O mozo inspirou e encheu o peito nun movemento ledo e fachendoso. Selmo tamén velaría polas aldeas dos arxinas nas Terras Outas, como seu pai e o pai do seu pai e así desde os tempos de Brío o valente, cando chegase o momento. Diante súa un prado de néboa convidouno a andar pola inmensidade branca. Lombán achegouse e lambeulle unha man, esfregándoselle contra as pernas. 


			—¿Que che pasa? –preguntoulle ao ver que o lobo semellaba choromicar e engurrar o fociño–. ¿Dáche medo a néboa? ¿Desde cando un lobo valente das neves se acovarda pola carraxe do sur? 


			Selmo ollou para o val. Só vira unha vez  un valeco do sur, servo da Bruxa dos Broncedos. Era un tratante que traía sal e buscaba peles. Pensou naquel home, esbrancuxado, fraco, alto como un salgueiro que quixese acadar o sol do que xamais gozaba. Viuse ao seu carón, baixo e ancho de ombros, con fortes brazos malia a súa xuventude, acostumado aos traballos e ao entrenamento coa machada de dobre gume, con vermellas cores nas meixelas, tostado polo sol e o vento dos cumes, co cabelo castaño atado nunha trenza que lle chegaba á metade das costas. 


			—¡Lombán, temos que arranxar esa cabana! ¡Vixía mentres traballo! 


			Selmo saltou o valado que protexía o liñar. Achegouse á cabana, apoiou o arco na parede e pousou a alxaba e o fol. Lombán sentou no chan e observou ao arxina con curiosidade pousada nos seus ollos claros. Selmo abriu a porta e reparou nos fouciños dos ferreiros de Ferramulín e nos restrelos de freixo pendurando das paredes. Alí gardaban o liño, logo de que secase estendido ao sol. Seco pesaba menos e podíase transportar en seiróns nas angarellas dos animais ou en pequenos carros. Na cabana gardábase o liño seco do tempo impredicible das Terras Outas e servía de covallo aos segadores sorprendidos polo trebón ou polo ataque dalgún animal, e nela comían e descansaban asemade despois do traballo ou empregábana como refuxio os pastores. Selmo tamén se tiña refuxiado na vella cabana andando de caza ou axudando a recoller o gando. Quitou a pesada xagum, deixándoa a pendurar dunha estela que cravou na parede e, con coidado, subiu ao teito e encomezou a arranxalo, repondo os pontóns. Unha intensa treboada crebara parte da armazón e estragara a palla e as xestas do teito. Afortunadamente, os previsores arxinas gardaban nunha ourela da cabana palla dabonda á cal o ballón non lle afectara. Botou varias horas traballando, ata que o feble sol de primavera traspasara o mediodía. Mentres ficaba enviso na tarefa, chegábanlle de lonxe os berros dos arxinas de Cido, e Selmo pensaba nos seus compañeiros de troula e no que estarían argallando na súa ausencia, sempre rebuldeiros. Á fin sentou a descansar, estarricado dentro da cabana, coas costas apoiadas nun mañizo de xestas e as pernas subidas nun vipanzo. Abriu o fol e Lombán, que esquecera o seu labor de vixilancia e entretíñase perseguindo abellóns ou escaravellos, acudiu lizgairo e meneando o rabo. Era hora de xantar. Xuntos deron boa conta da chacina e do pan centeo. O queixo e as abelás gardáronas para máis tarde, a Selmo gostáballe volver de camiño esmagando cascas coas moas. Foron beber dun fontegallo que corría entre pedras cheas de liques e perdíase escoltado por uces e carqueixas. Voltaron á cabana a descansar. Doíanlle as pernas e os brazos, e o mal durmir das noites pasadas, inquedo polos agoiros da néboa dos Broncedos que ía limpando, xuntouse co sol que aloumiñaba lene agora, nos días que medraban no empezo da primavera, pousándolle nas pálpebras o peso do sono, e topenexando, topenexando, acabou durmido.  


			Un calafrío e a lingua húmida de Lombán espertárono. Selmo ergueuse sobresaltado e esfregou os ollos con forza. Durmira moito. Ao agarimo da vella cabana, o sol semellaba querer devalar e perderse xa tralos montes na tardiña baixa. Tiña a boca seca e a lingua parecíalle unha codela entre os dentes. O arxina espreguizouse e saíu na busca do fontegallo. Axeonllouse e bebeu longos grolos refrescantes. Logo volveu á beira do liñar onde podía contemplar parte das Terras Outas. Agora a néboa desaparecera moi por riba da súa cabeza, coma se fose instalarse nas neves da Devesa da Rogueira, aló, no afastado norte, e puido ver a aldea de Cido de fronte, embaixo, alén do Rugando. Da aldea saían columnas de fume. ¡Os lumes están acendidos en todas as pallozas!, pensou Selmo, distraído. ¡A néboa dos Broncedos meteulles o frío nos ósos aos meus arxinas! Logo buscou o lampexo do Brindo na tarde, mais non puido ver nada. Apenas albiscaba no alto do Pico de Brío a amurada redonda que defendía o Brindo, mais faltaba aquel escintileo de ouro cando o sol se agachaba nas Terras Outas e pousaba os seus raios no Pico de Brío nun aloumiño vermello. Si puido ver unha fina columna de fume que ascendía da palloza do seu pai. Logo, abraiado, mirou embaixo. Ao longo do río Rugando movíase unha estreita columna de xente, avanzando nunha ringleira rumbo ao norte polo camiño dos Ameneiros. Daquela desapareceu o sono e o abraio trocou nunha inquedanza que sacudiu o corazón de Selmo. Porque ollou asemade ao oeste, onde unha outa cordame de montañas protexía a aldea de Vilar, e viu tamén que moitas columnas de fume rubían ata as nubes. Ao norte ficaba a aldea de Mogoxe, que nin sequera podía albiscarse desde o Pico de Brío, e tamén fíos de fume negro sementaban o ceo. Selmo ollou outravolta para Cido e soubo que algo pasaba. ¿Soaría o Brindo? Selmo non lembraba se o escoitara no seu sono. Pero tivera que soar, seu pai ficaba aló enriba, vixiando as Terras Outas dos arxinas, disposto a dar o aviso se alguén subía dos dominios da Bruxa dos Broncedos onde xamais desaparecía a néboa. Selmo sentiu un calafrío ao pensar nela. O mozo arxina chamou a Lombán, colleu o arco e a machada e comezou a correr. Non pensaba no mandado da avoa Locea de rematar de arranxar a cabana, subiría e baixaría polo camiño dos Liñariños os días que fixera falta. Mais agora algo acontecía e debía saber o que era, xa que as longas columnas de fume que subían ao ceo de Cido e Pico de Brío e cubrían as aldeas dos arxinas nada bo presaxiaban. 


			

	    

	 	
	    
             


			Lume nas aldeas

	    	

			Capítulo 2 


			 


			SELMO pulou por riba da amurada do liñar e liscou carreiro abaixo, cara á súa aldea de Cido, co corazón encollido, embelecando nas raíces dos vellos carballos, nas silvas que asomaban das ourelas, nos penedos que lle facían a cambadela no carreiro, e nas húmidas lastras de lousa que xurdían do chan coma axexantes trapelas.  


			Sentía petar o sangue nas tempas e o peito semellaba querer estouparlle cada vez que pola carreira levantaba ás beiras do camiño bandadas de perdices. Os esquíos saltaban de póla en póla para agacharse nos ocos das árbores e as lebres e os coellos resgardábanse nas súas covas ao velos pasar a fume de carozo. Dos toxos e dos espiñeiros chegáballes o grallar das choias e as bulras das pegas rebordás. Selmo voaba picafondo coma un falcón e chegou á beira do Rugando sen folgos. Agachouse detrás dunhas matogueiras e albiscou ao longo do río. Xa non había rastro da columna de xente. Nin sequera se escoitaba o eco das voces por riba do rumor das augas. Agachado, cauteloso, cruzou a Ponte da Figal seguido por Lombán. Subiu cara a Cido. Esparexidos polo carreiro ou prendidos dos toxos ficaban anacos de roupas de liño e refugallos de pertenzas, subitamente arrincadas das mans, marcaban as pegadas ata a aldea. Viu un carro de freixo pequechiño co que xogaba un cativo que gustaba de subirse ao lombo de Lombán e un caxato crebado pacentemente tallado. Selmo subía á orexa, albiscando en cada xesteira, detrás de cada lastra ou carballo, tralas reboleiras ou as faias, atento ao perigo. Detívose na entrada de Cido, co corazón na gorxa, sen aire nos pulmóns. O que viu encolleulle o peito e deixouno sen folgos. ¡A súa aldea estaba a arder! Das pallozas subían altas e mestas columnas de fume, as chamas consumían os teitos de palla e madeira e das portas e as paredes só xurdía o estalido xordo do lume e o fume negro da destrución. Non se oían berros, as chamas eran as únicas donas do silencio. 


			Entrou na aldea. Observou mentres avanzaba os restos de olas e apeiros destruídos, pallozas derrubadas coma se as ferise un raio. Había arcos e alxabas ao pé das soleiras, machadas apoiadas nas paredes ou afundidas nos chotos, espadas e falcatas enfundadas, coma se sorprendesen aos arxinas durmindo e non pudieran defenderse. Non había pegadas de loita, escudos fendidos, elmos crebados, nin rastro ningún de sangue. ¿Como era posible? ¿Acaso os guerreiros arxinas, feros e valentes, non ofreceran resistencia aos que incendiaran Cido? ¿Non causaran baixas nos atacantes? ¡Imposible!, pensou Selmo, sabedor da lendaria braveza dos guerreiros arxinas. ¡E ficaban valentes dabondo durmindo na aldea cando el marchara de cedo para os Liñariños! 


			Lombán achegouse inquedo a carón de Selmo. Xuntos seguiron percorrendo a aldea, buscando. Nin nas portas das pallozas nin nas ruelas, por ningures había mortos. Chegou preto da súa palloza, tremendo. Xa ardera, e o fume subía do remol ao que ficara reducida. Buscou á avoa Locea, percorrendo o interior, sen medo a queimarse, mais non estaba, só unha calor abrasadora rabuñáballe na face. A arca de madeira eran uns carbóns fumegantes e as provisións ficaban esparexidas polo chan enlousado. Esquivando as moxenas que caían dos teitos e arrastraba o vento, encheu o fol co pouco que quedaba aproveitable, apenas unhas abelás chamuscadas e un anaco de pan. O grallar dos corvos sacou a Selmo da palloza e viunos apoiados na amurada defensiva ou sobrevoando as pallozas, na busca da súa carnaza. Mais non ían atopar nada, ningún corpo arxina para os seus famentos picos. As xentes da aldea foran sorprendidas, sen dúbida, e Selmo ollou para o Pico de Brío, moi enriba. Albiscou no alto unha feble columna de fume negro agatuñando ata o ceo, e o balbordo dos corvos sobrevoando en círculos. As bágoas abrolláronlle nos ollos. 


			—¡Pai, gardián dos arxinas! ¿Que foi o que pasou? ¿Non sopraches no Brindo para avisar do perigo? –exclamou Selmo ollando ao alto. 


			O arxina, confuso e aflixido, colleu cara á praciña no meio da aldea, onde, nas noites de verán, se xuntaban no filandón. Esquecera ir á orexa, previndo calquera emboscada, polo que, de súpeto, topou cun fato de guerreiros, altos, amarelados, con coirazas de malla e grevas de bronce, amontoando as armas e as doas de ouro que resplandecían nos pescozos ou nos brazos das mulleres e os guerreiros arxinas. Lombán regañou os dentes e os guerreiros apartaron a ollada da prea e cravárona neles. Eran valecos, ou iso lle pareceu, mercenarios da Bruxa dos Broncedos, aínda que algún daqueles salgueiros non era esbrancuxado, senón coa face coma a das bagas maduras do sabugueiro, e portaban estandartes nos que se vía a face dun animal semellante ao gato montés. Pero un calafrío terrible sacudiu o seu corpo. Tamén había dous veciños alobri preto deles, guerreiros vestidos con peles de xabarín, de estatura baixa coma os arxinas, e cos que existía un pacto de amizade co seu rei Albaredos. ¿Que facían alí aqueles traidores? 


			—¡Ei, ti, ven acó! –berráronlle. 


			Había un sorriso na súa face, nun xeito de condescendente aceno, como se quixesen xogar con aquel mozo arxina distraído.  


			Selmo botou man dun coio do chan e, con todas as súas forzas, guindoullo ao valeco que o chamaba, con tan boa puntería que llo estapinou na fronte, e o valeco caeu de costas, co casco de bronce partido. Os guerreiros olláronse, abraiados, como se non puidesen dar creto a aquela reacción insospeitada. 


			—¿Pero non dixeron…? –rosmou un. 


			—¡Debería ser con todos, pero semella que non! –dixo outro. 


			Desenvaiñaron as espadas. 


			—¡Lombán, lisca! ¡Ás Campuliñas! –mandou Selmo. 


			O arxina fuxiu polas ruelas enlousadas de Cido, e de cada recuncho xurdía un valeco ou un alobri bradando coa intención de capturalo. 


			—¡Detrás desa palloza! –avisaba o que semellaba o xefe. 


			—¡Por aí vai, xa o vexo! –contestaba outro, rosmando sen folgos. 


			Selmo entraba por unha porta en chamas e brincaba por unha fiestra, cos guerreiros detrás. Embelecaba co peso, e dunha vez perdeu o arco de teixo e a alxaba. Os corvos grallaban por riba das pallozas ou pousados nos sabugueiros, coma se risen da caza que lle estaban a dar. Mais o arxina tiña gañado moitas retesías nas carreiras cos rapaces das outras aldeas, e puido ir achegándose á amurada defensiva de Cido. Dous valecos cubriron a porta de saída e dous máis aparecéronlle ás costas, acurralándoo. Levantaron as espadas mentres arfaban pola persecución. O máis alto, de coiraza escintilante e cun penacho de plumas no elmo, ordenou. 


			—¡A rede, quéroo vivo, non podemos desaproveitar brazos e pernas tan fortes! 


			Dous valecos empezaron a abalar unha rede detrás del, acurrunchándoo cara á amurada, onde outros dous o agardaban cun sorriso de burla. Lombán ensinou os dentes e un valeco empurrou o lobo cunha lanza. 


			—¡Lombán, comigo! –dixo o mozo. 


			Daquela Selmo encarouse cos portadores da rede, e cando lla ían tirar, deu media volta, colleu carreira e pegou un salto con todas as súas forzas que sorprendeu aos gardas da porta. Brincou por riba da amurada e caeu endoutro lado. Lombán seguiuno de dúas potentes alancadas. As xestas e as uces amorteceron a dura caída, mais a xagum non o ceibou por enteiro dos picos dos toxos. Selmo, rabuñado e mazado, escoitou a carreira dos valecos arrodeando a parede na súa busca. 


			Entón os dous fuxiron monte abaixo, rabuñándose coas silveiras e as toxeiras, ortigándose e feríndose cos escambróns, nunha carreira desesperada. Caíanlles penedos ás beiras, e frechas velenosas buscábanlles as costas. Atravesaban coma furóns as matogueiras e as fainteiras que medraban aínda máis cós valecos. Desviáronse cara ao leste, sen parar un intre, sen ollar atrás na busca dos perseguidores. Atravesaron a fervenza das Algadas, que lambía os calcaños de Cido, recollendo as augas dos cumes e ía rematar embaixo no Rugando, desfacéndose en escumas. A fervenza baixaba abondosa por mor do desxeo e as últimas chuvias, mais non había opción. Selmo saltou á auga, sen pensar nas consecuencias, e detrás del o seu lobo. 


			O ruído era enxordecedor, coa auga a bater nas pedras como un mallo, e arrastrounos a forte corrente. Cun esforzo infindo e a axuda de Lombán puido cruzar a fervenza, agarrándose aos fentos e aos xuncos da ourela, e internouse na carballeira das Campuliñas. Chapuzou nas pozas e nos fontegallos, embelecou nas xesteiras e nas porracas, mentres os berros dos seus perseguidores esmorecían ao lonxe. 


			Daquela, pararon. O sol ocultábase á seriña baixa, e o luscofusco sorprendeunos, cansos e doentes, nas Campuliñas, onde as Xidas contaban que vivían homes anoxados ou desterrados. Lombán achegóuselle co pelo albino irto. Selmo agarimouno, quitándolle os picos das silvas e dos toxos. Lavoulle as feridas molladas mentres o animal laiaba baixiño e lle pasaba a lingua pola fronte e a face, sacudindo a auga, lambéndolle as grosas pingotas de suor da carreira e o medo. Selmo tamén viu que as silvas e os toxos rabuñaran na súa pel sen contemplacións. Limpou as feridas como puido e bebeu dun fontegallo. Caeu a noite e Selmo ficaba enchoupado. Incorporouse e esculcou na carballeira que o agardaba con infindos ollos de moucho. Escoitou o bater da fervenza ás costas, amortecido polos bidueiros e as sobreiras que acompañaban o seu curso ata o Rugando. Volvía a néboa a subir río arriba, e con ela o frío. 


			

	    

	 	
	    
            

			O alobri das Campuliñas

	    	

			Capítulo 3 


			

			ESPREITOU de vagar cara á carballeira das Campuliñas, onde xamais entrara, aloumiñando paseniñamente o lobo albino, tentando albiscar algo entre as grosas toradas dos carballos e as faias. A avoa Locea, para que non entrase alí e así combater a súa curiosidade, dicíalle que nas Campuliñas moraban seres que raptaban os mozos e que xamais voltaban ás aldeas, pois ficaban pechados no bandullo dun teixo podre, cun oco polo que entraban as animalias da noite. 


			Selmo tremía co frío. Ficaba coas roupas embebidas a pingar auga logo de ter cruzado a fervenza das Algadas. A néboa rubía en nubes húmidas que lle mollaban a face e o cabelo. Deu a volta, levantou a cabeza e ollou entre a bouza na busca dos perseguidores. Non había rastro deles. Mais de súpeto o ruxir da fervenza ficaba atrás e un silencio sufocante apoderouse da espesura da carballeira. Termou de Lombán, que seguía a lamber as feridas das silveiras. A néboa subiu rapidamente, empurrada por un vento lene, e axiña as faíscas de Cido semellaban estrelas ao lonxe, entre o gris neboento. A Bruxa dos Broncedos acochábase na néboa outravolta para as súas escuras teimas e un calafrío sacudiu o corpo do mozo. Quitou a xagum enchoupada pois no canto de acochalo facíao aterecer coa friaxe. Selmo perdera na fuxida o arco e mais a alxaba, e a comida caéralle do fol, onde só ficaban os lazos e os anzois e a súa tirafonda. Pensou un intre no queixo e nas abelás e o seu bandullo baleiro queixouse coa fame. Aínda conservaba a machada de man, mais arelou o arco de teixo. 


			Esculcou no silencio da arboreda. Tiña atravesado varias veces bouzas, teixeiras e devesas na escuridade da noite, na compaña da avoa Locea e unha escolta de arxinas, e sempre o sorprendía o bulir nocturno de seu, co cri-cri dos grilos, o aturulo das curuxas e o ruxir dos ratos, pero agora, segundo andaba e a touza era máis mesta, semellaba unha calada presenza a escoitar o troupelexar do seu corazón a petarlle no meio do peito. 


			Andaba e o ruxir da follaxe seca, amontoada por incontables outonos, ecoaba perdéndose entre as toradas. Por riba das súas pegadas indecisas sobresaltouno un ruído. Chegaba dalgures no miolo da fraga, e ao mesmo tempo semellaba ecoar en cada recuncho. Logo escoitou bater. Avanzou engorde cara á cerna da arboreda. Á súa beira, Lombán ventaba na néboa. Segundo andaban na escuridade fuscallenta enganchábanse nas silvas e os escambróns cravábanselle nas polainas. Embelecaba en vellos chotos apodrecidos e estarricados no chan, coma fortes brazos derrubados polo raio ou o vendaval. A redroma das pólas aloumiñáballe a caluga na noitebra e as follas secas delataban as súas pegadas, malia que ata Lombán fincaba as poutas amodo. Mais o ruído non cesaba e segundo se achegaban percibíano craramente, seco e curto. ¡Eran machetadas! Sen pensar que resultaría máis asisado ficar agachados tras dun carballo, andaron rumbo á fonte daquel petar. Daquela atoparon unha barreira de xestas, piornos e silveiras a cortarlles o paso, tan altas coma dous arxinas. Detrás percibíase o lampexo dunha fogueira. O rapaz colleu a Lombán e faloulle ao ouvido. 


			—¡Busca un oco, lobo, busca un oco! 


			O lobo empezou a buscar con Selmo detrás. Xuntos entraron na ramalleira furando entre uns fentos. Aínda así, as silvas craváronselle a Selmo nos brazos e nas pernas e enrodeláronselle no longo cabelo castaño, ceibe da trenza e enleado pola fuxida. Arrastrándose, cruzaron alén das xesteiras e os silveiros e saíron a un claro. O terreo era costento e remataba nunha pequena valgada. Avanzaron paseniño costa abaixo e agacháronse detrás dun chotelo de faia queimado seguramente polo raio. Selmo viu un home forte e outo coma un cabalo visonio. Observou os seus movementos, como se naquela fachenda ficase un pouso dun pasado distinguido. Ía atafegado cunha longa pel grisenta de xabarín e non se lle vía a cabeza, tapada polo fociño e os dentes da pel do animal. Tiña prendida unha fogueira e cortaba leña para alimentala. Preto del, no chan, Selmo albiscou na noite bretemosa gaiolas e trapelas para a caza. Dunha

